PERCHEZIȚII. Militari și angajați ISU, implicați într-o rețea care fura produse de lux din containere încărcate pe Otopeni.
Percheziții de amploare, joi dimineața, în București, Ilfov și Prahova, la o rețea infracțională suspectată de furturi de produse de lux. Printre persoanele vizate se numără militari și angajați ISU. Prejudiciul este estimat la aproximativ 800.000 de euro, spun autoritățile.
Zeci de percheziții au loc, joi dimineața, în București și în județele Ilfov și Prahova, într-un dosar instrumentat sub coordonarea Parchetului Militar, la persoane acuzate că au furat produse de lux, cosmetice și băuturi din containerele încărcate la bordul avioanelor de pe Aeroportul Otopeni. Aproximativ 200 de polițiști pun în aplicare 28 de mandate de percheziție, în București și județele Ilfov și Prahova, într-un dosar instrumentat de Serviciul de Poliție Transporturi Aeriene Henri Coandă din cadrul Secției Regionale de Poliție Transporturi București, în coordonarea Parchetului Militar București.